আপাতদৃষ্টিতে ভোটের লড়াইয়ে নেই তিনি। কিন্তু আছেন। প্রবলভাবেই আছেন। কারণ, তিনি তো চৌরঙ্গি কেন্দ্রের জোটপ্রার্থীর ‘নার্স’! প্রার্থীর ঘরোয়া ‘পরিচর্যা’ সামলানোর ভার তাঁর হাতেই। আবার তাঁর পাঁচ বছরের বিধায়ক জমানায় কীভাবে সেই ‘পরিচর্যা’য় পরিচিত হয়েছিলেন চৌরঙ্গির আমজনতা, তার ফিরিস্তিও ভোটারদের কাছে তুলে ধরছেন শিখা মিত্র। সোমেন মিত্রের স্ত্রী। 
চৌরঙ্গি থেকেই ২০১১ সালে ঘাসফুলের প্রতীকে জয়ী হয়েছিলেন শিখা। তারপর দলের সঙ্গে দূরত্ব বাড়ায় তাঁকে সাসপেন্ড করে তৃণমূল। ২০১৪ সালের মে মাসে বিধায়ক পদ থেকে ইস্তফা দেন সোমেন-জায়া। উপনির্বাচনে জয়ী হন নয়না বন্দ্যোপাধ্যায়। যিনি আবার তৃণমূল সাংসদ সুদীপ বন্দ্যোপাধ্যায়ের ঘরণী। 
সেই নয়নার বিরুদ্ধেই লড়ছেন সোমেন। ২০১৪ সালে লোকসভা নির্বাচনে সুদীপের কাছে হেরেছিলেন সোমেন। যদিও চৌরঙ্গি বিধানসভা কেন্দ্রে সুদীপের থেকে দেড় হাজারের বেশি ভোটে এগিয়েছিলেন তিনি। সম্ভবত সেই কারণেই সোমেনের বিরুদ্ধে প্রার্থী হিসাবে নয়নাকে নম্বর দিতেই নারাজ চৌরঙ্গির প্রাক্তন বিধায়ক! শিখার কথায়, ‘‘নয়না সম্পর্কে কিছু বলব না। কিন্তু তিনি কি সোমেন মিত্রের বিরুদ্ধে প্রার্থী হিসাবে আদৌ মানানসই!’’ 
মমতা বন্দ্যোপাধ্যায়ের কংগ্রেস ছাড়ার পিছনে সোমেনের ‘ভূমিকা’ ছিল বলেই মনে করেন রাজনীতির কারবারিদের একাংশ। কিন্তু সেই সোমেনকেই ২০০৮ সালে দলে টানতে মমতা কীভাবে পদক্ষেপ করেছিলেন, দক্ষিণ কলকাতার লোয়ার রডন স্ট্রিটের ফ্ল্যাটে বসে অনর্গল তার বিবরণ দিয়ে গেলেন মমতার ‘বৌদি’ শিখা। তাঁর কথায়, ‘‘মমতা নোংরা, মিথ্যাবাদী। নাটক করেন সবকিছুতেই।’’ কিন্তু এভাবে মুখ্যমন্ত্রীর বিরুদ্ধে বললে তো মানহানির মামলা হতে পারে?
শিখা জানেন সেটা। তবু বেপরোয়াভাবে জানালেন, তাতে কিছু এসে-যায় না তাঁর। কিন্তু প্রচারে আবার এসব বলা যাবে না। তাই সোমেনের হয়ে প্রচারে তাঁর অস্ত্র তৃণমূলের ব্যর্থতা। তাঁর সঙ্গে জুড়বেন দু’বছর শিয়ালদহ (পুনর্বিন্যাসের ফলে শিয়ালদহ কেন্দ্রটি অধুনা অবলুপ্ত) এবং তিন বছরের চৌরঙ্গি কেন্দ্রের বিধায়ক হিসাবে কী কী কাজ করেছেন। যদিও তাতে তৃণমূল ‘চোনা’ ফেলছে বলে দাবি তাঁর। শিখার অভিযোগ, ‘‘আমি তিন বছর বিধায়ক থাকাকালীন চৌরঙ্গি কেন্দ্রের যে উন্নয়ন করেছিলাম, সেগুলিকে বর্তমান বিধায়কের সাফল্য বলে প্রচার করছে তৃণমূল।’’ তবে শাসকদলের ‘মিথ্যা’ প্রচারের বিরুদ্ধে মায়ের উন্নয়ন-সাফল্যকে ভিত্তি করে বাবাকে জেতাতে আলাদা লিফলেট আকারে তৈরি করছেন মিত্র দম্পতির পুত্র বছর বত্রিশের রোহন। 
ইতিমধ্যেই কয়েকটি জায়গায় প্রচারে গিয়েছেন সোমেন-জায়া। কিন্তু পুরোপুরি প্রচারে নামতে দেখা যাবে তাঁকে? শিখায় কথায় ‘‘আমি নিজে থেকে খুব বেশি কিছু করছি না। সোমেনবাবু বললে যাব।’’ কিন্তু তিনি তো চৌরঙ্গি কেন্দ্রের প্রার্থীর ‘নার্স’! তাহলে আলাদা করে বলার কী আছে? হাসিমুখে শিখা বলছেন, ‘‘বিভিন্ন ওয়ার্ডের কর্মীরা বলছেন, বৌদি একবার আসুন। কয়েকটা জায়গায় হয়তো যাব। তবে পরিকল্পনা করা হয়নি।’’ 
প্রচারে বেরিয়ে যে ‘অস্বস্তিকর’ প্রশ্নের মুখোমুখি হতে হচ্ছে, তা স্বীকার করে নিয়ে টেবিলের উপর রাখা চশমাটা হাতে নিয়ে নাড়াচাড়া করতে করতে শিখা বললেন, ‘‘জোটের কথাটাই মানুষ বেশি করে জানতে চাইছেন। মানুষকে বোঝাচ্ছি, কোন প্রেক্ষিতে জোট তৈরি করা হয়েছে। তৃণমূলনেত্রী বিরোধিতা করছেন, কটাক্ষ করছেন! কিন্তু বিজেপি’র হাত কে ধরেছিল? বাংলায় রামধনু জোট কে আমদানি করেছিল। কে বারবার রং বদলেছে?’’ 
লোয়ার রডন স্ট্রিটের সূর্য অ্যাপার্টমেন্টে বসে যখন প্রচার কৌশলের কথা বলছেন সোমেন-ঘরণী, ঘটনাচক্রে তখনই এল বিবেকানন্দ উড়ালপুলের একাংশ ভেঙে পড়ার খবর। ভনিতা না-করে মমতাকে দুষে শিখা বললেন, ‘‘মহিলা পাপ করছেন। সেই পাপে ভুগছেন বঙ্গবাসী।’’ বস্তুত, উড়ালপুলের ভাঙার দিন রাতেই মেডিক্যাল কলেজে পৌঁছে গিয়েছিলেন শিখা। এ-ও জানাতে ভুললেন না যে তাঁর সঙ্গে তখন ছিলেন দুই সিপিএম নেতা সুজন চক্রবর্তী এবং ঋতব্রত বন্দ্যোপাধ্যায়।  
২০০০ সালে সোমেনের বাইপাস সার্জারি হয়েছিল। তারপর ১৬ বছর কেটে গিয়েছে। তাই প্রচণ্ড গরমে সোমেনের প্রচার নিয়ে বাড়তি সর্তক থাকতে হচ্ছে ‘নার্স’ শিখাকে। তবে পাশাপাশিই বলছেন, ‘‘ভোটের জন্য আলাদা কিছু নেই। সারা বছর ধরেই আমরা ওঁর (সোমেন) দেখভাল করি। ভোটের সময় আলাদা কিছু নেই।’’ এ সময়ে পরিচর্যা না-করলেও প্রচারে বেরনোর আগে একটি হোমিওপ্যাথি ওষুধ সোমেনকে দিয়ে দেন বলে জানালেন শিখা। যা বেশ কাজে আসে বলেই তাঁর দাবি। একটু থেমে সংযোজন, ‘‘আমি সোমেনবাবুকে বলি, আমি তো তোমার নার্স।’’ ঘড়ির কাঁটা তখন ১টা ছুঁই-ছুঁই। ঘামে ভেজা সাদা পাঞ্জাবি-ধুতিতে ঘরে ঢুকলেন সোমেন। বললেন, ‘‘তা (নার্স) তো বটেই। স্ত্রী হিসাবে যা যা দায়িত্ব পালন করার তা করেই। সব সময় আমার স্বাস্থ্যের খেয়াল রেখে চলেছে।’’ 
ফ্ল্যাটের সংস্কার চলছে। তাই দেওয়ালের বিভিন্ন দেবদেবীর ছবির কয়েকটি খুলে রাখা হয়েছে। কিন্তু রয়েছেন শিখার ‘গুরুমা’র ছবি। ধর্মপ্রাণ মহিলা। পুজোআচ্চায় সময় যায় অনেকটা। সোমেনের জন্য বিশেষ কোনও প্রার্থনা? সম্ভাবনাকে নাকচ করে ‘গুরুমা’র ছবির দিকে তাকিয়ে শিখা বললেন, ‘‘সুস্থ থাকুক। ভাল থাকুক। গুরুমা’কে বলেছি, তুমি যা ভাল বুঝবে তাই করবে।’’ 
২০১৪ সালের ১৯ মে বিধায়ক পদ থেকে ইস্তফা দিয়েছিলেন মিত্র পরিবারের এক সদস্য। সেই ১৯ মে নির্ধারিত মিত্র পরিবারের আরেক সদস্যের ভোট-ভাগ্য। সমাপতন। ‘মধুর’ হবে কি না, সেটাই দেখার।